paragraph_text: Arhitektura tipičnog sustava za upravljanje mrežom (eng. NMS – Network Management System) sastoji od entiteta za upravljanje, entiteta kojima se upravlja i skupa veza između njih. Entiteti kojima se upravlja često se nazivaju i krajnje točke. Oni su obično računala, poslužitelji i drugi mrežni uređaji (usmjerivači, upravljivi preklopnici, vatrozidovi itd.) koji izvršavaju programe, tzv. agente, koji im omogućuju slanje obavijesti prilikom detekcije nekog problema (primjerice ako je zauzeće diskovnog prostora prešlo definiranu kritičnu razinu). Entiteti za upravljanje pored primanja dojave mogu automatski ili na korisnikovu inicijativu dohvaćati određene podatke s nadziranih sustava.